**Käärmesaaren taistelu** tapahtui 24. helmikuuta 2022 Mustallamerellä Ukrainan hallitsemalla Käärmesaarella, kun Venäjä hyökkäsi Ukrainaan. Venäjä miehitti saaren, jonka puolustajat otettiin vangeiksi. Ukrainassa erityisen tunnetuksi tuli puolustajien huudahdus "Venäläinen sotalaiva, painu vittuun!" antautumista vaatineille venäläisille. Venäjän joukot miehittivät saarta, kunnes 30. kesäkuuta ilmoitettiin joukkojen vetäytymisestä.

Hyökkäys saarelle
-----------------

Risteilijä *Moskva*.Partiolaiva *Vasili Bykov*.
Noin kello 18.00 paikallista aikaa Ukrainan rajavartiolaitos ilmoitti, että Käärmesaari, joka sijaitsee Ukrainan aluevesillä Mustallamerellä, joutui Venäjän alusten hyökkäyksen kohteeksi Venäjän hyökätessä Ukrainaan 24. helmikuuta 2022. Venäjän Mustanmeren laivaston ohjusristeilijä *Moskva* ja partiolaiva *Vasili Bykov* osallistuivat hyökkäykseen.

Myöhemmin illalla Ukrainan rajavartiolaitos ilmoitti, että yhteys saareen oli katkennut, ja 22.00 paikallista aikaa, että Venäjän joukot olivat valloittaneet saaren Venäjän Mustanmeren laivaston ja Venäjän ilmavoimien pommituksien jälkeen. Tämä myös tuhosi koko saaren infrastruktuurin. Venäläisten sotilaiden kehotettua rajavartijoita antautumaan nämä vastasivat: "Venäläinen sotalaiva, painu vittuun!" (ven. Русский военный корабль, иди на хуй!, *Russki vojennyi korabl, idi na hui!*). Venäläiset valtasivat myös paikalle rajavartijoiden pelastusoperaatiota yrittäneen *Sapphire*-aluksen ja sen miehistö vangittiin.

Seuraukset
----------

Ensimmäisten ukrainalaisten tiedotteiden mukaan saaren 13 rajavartijaa kuolivat. Ukrainan presidentti Volodymyr Zelenskyi ilmoitti, että kaikille 13 rajavartijalle myönnettäisiin postuumisti Ukrainan sankarin arvonimi. Venäläisten mukaan saarella oli 82 sotilasta, joista kaikki antautuivat. 28. helmikuuta 2022 Ukrainan laivasto vahvisti, että kuolleeksi luullut ukrainalaiset sotilaat ovat Venäjän vankeina. Tarinaa saarta viimeiseen saakka puolustaneista rajavartijoista on pidetty propagandana, jonka tarkoituksena on nostattaa ukrainalaisten taistelutahtoa. Tarina levisi nopeasti sosiaalisen median kautta.

24. maaliskuuta 19 venäläisten vangiksi ottamaa *Sapphire*-aluksen miehistön jäsentä vapautettiin vankienvaihdon yhteydessä.

Rajavartija, joka vastasi venäläisten antautumisvaatimuksiin "Venäläinen sotalaiva, painu vittuun!", oli Roman Hrybov, joka on kotoisin Zolotonošasta Tšerkasyn alueelta. Tšerkasyn alueen kuvernööri Ihor Taburets myönsi Hryboville kunniamerkin "teoista Tšerkasyn alueen hyväksi".

Venäläisjoukot miehittivät saaren ja yrittivät tuoda sille ilmatorjunta- ja tiedustelulaitteistoa. Saari oli kuitenkin hyvin altis ukrainalaisten tykistö-, ohjus- ja ilmaiskuille. Lopulta 30 kesäkuuta venäläiset ilmoittivat vetäytyvänsä saarelta hyvän tahdon eleenä. Asiantuntijat pitivät kuitenkin käytännön syynä pikemminkin saaren hankalaa puolustamista.

Lähteet
-------

1. ↑  Zmiinyi Island In Black Sea Attacked From Russian Ships - Border Service *Ukrainian News Agency*.  24.2.2022.  Arkistoitu 3.3.2022. Viitattu 25.2.2022. (englanniksi)
2. ↑  Russian Navy Captures Ukraine's Outpost on Snake Island *The Maritime Executive*. Viitattu 25.2.2022. (englanniksi)
3. ↑  Geoff Ziezulewicz: Ukrainians trapped on Snake Island to the Russians demanding their surrender: ‘go f\*ck yourself.’ *Navy Times*.  25.2.2022. Viitattu 25.2.2022. (englanniksi)
4. ↑  Hallam, Johnny: Ukraine's State Border Guard says island south of country's coast falls into Russian hands *CNN*.  24.2.2022. Viitattu 25.2.2022. (englanniksi)
5. ↑  Valentyna Romanenko: "Русский корабль, иди на х.й!": захисники Зміїного відповіли ворогові *Ukrajinska Pravda*.  25. helmikuuta 2022. Viitattu 25. helmikuuta 2022. (ukrainaksi)
6. 1 2  Snake Island sailors are freed as Ukraine and Russia conduct a prisoner exchange NPR. Viitattu 6.4.2022. (englanniksi)
7. ↑  Snake Island: Ukraine says soldiers killed after refusing to surrender *BBC News*. BBC. Viitattu 26.2.2022. (englanniksi)
8. ↑  Ina Kauppinen: Venäläisille haistatelleita Käärmesaaren puolustajia pidetään sotavankeina *Ilta-Sanomat*.  28.2.2022. Viitattu 28.2.2022.
9. ↑  Stuart A. Thompson ja Davey Alba: Fact and Mythmaking Blend in Ukraine’s Information War *The New York Times*. Viitattu 6.4.2022. (englanniksi)
10. ↑  Žuravel, Dmytro: Прикордонник зі Зміїного, який «послав» російський корабель, повернувся додому *shotam.info*.  29.3.2022.  Arkistoitu 14.4.2022. Viitattu 14.4.2022. (ukrainaksi)
11. ↑  Yaroslav Lukov & Paul Kirby: Snake Island: Why Russia couldn't hold on to strategic Black Sea outcrop *BBC News*. BBC. Viitattu 30.6.2022. (englanniksi)